
RAPORT

asupra proiectului de Lege pentru modificarea şi completarea Legii nr. 302/2004 privind cooperarea judiciară internaţională în materie penală

În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere, în fond, în procedură de urgenţă, cu proiectul de Lege pentru modificarea şi completarea Legii nr. 302/2004 privind cooperarea judiciară internaţională în materie penală,  trimis cu adresa nr. PL-x 335 din 7 octombrie 2013 şi  înregistrat cu nr. 4c-11 din 7 octombrie 2013.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 30 septembrie 2013. 
Comisia pentru politică externă a avizat favorabil iniţiativa legislativă. 
Proiectul de lege  are ca obiect de reglementare modificarea şi completarea Legii nr. 302/2004 privind cooperarea judiciară internaţională în materie penală, republicată, în sensul regândirii sistemului de recunoaştere şi executare a hotărârilor judecătoreşti în relaţia cu statele terţe, precum şi asigurarea transpunerii în legislaţia naţională a unor decizii-cadru adoptate la nivelul Uniunii Europene. Elaborarea proiectului de lege este rezultatul evoluţiei permanente a legislaţiei adoptate la nivelul Uniunii Europene în domeniul cooperării judiciare în materie penală, precum şi a necesităţii adoptării unor modificări şi completări legislative care să reflecte tendinţele practicii judiciare în materia extrădării, mandatului european de arestare şi a anumitor segmente ale asistenţei judiciare internaţionale. Din perspectiva legislaţiei Uniunii Europene, proiectul de lege asigură transpunerea, în dreptul intern, a cinci Decizii – cadru. De asemenea, proiectul de lege aduce modificări sistemului actual de extrădare şi al celui privind mandatul european de arestare, precum şi transferului de proceduri în materie penală.

Consiliul Legislativ, prin avizul nr. 711 din 11 iulie 2013, a avizat favorabil, cu observaţii şi propuneri, iniţiativa legislativă.


 În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat proiectul de lege, expunerea de motive şi  avizul Consiliului Legislativ în şedinţa din 15 octombrie 2013. 

           La dezbateri au fost prezenţi 20 deputaţi, din totalul de 27 membri ai Comisiei juridice, de disciplină şi imunităţi.

La şedinţa Comisiei a participat, în calitate de invitat, domnul Aurel Moţiu – secretar de stat în Ministerul Justiţiei şi doamna Mariana Radu, şef serviciu Direcţia Drept Internaţional şi Cooperare judiciară, din Ministerul Justiţiei.
 
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor adoptarea  proiectului de Lege pentru modificarea şi completarea Legii nr. 302/2004 privind cooperarea judiciară internaţională în materie penală, în forma adoptată de Senat.
              În raport cu obiectul şi conţinutul reglementării, proiectul de lege face parte din categoria legilor organice.
      VICEPREŞEDINTE,                                         SECRETAR,                                       
     Ciprian Nicolae NICA                           Theodor Cătălin NICOLESCU

Şef serviciu,  Ciprian Bucur
Consilier parlamentar, Paul Şerban

